Μερικά πασαλίκια, όπως αυτό του Μοριά, ήταν περιζήτητα, γιατί οι διοικητές τους εισέπρατταν μεγάλα ποσά από την εκμετάλλευση των φόρων. Από τις αρχές του 18ου αιώνα και ιδίως από τα μέσα του, οπότε η κεντρική διοίκηση αδυνατούσε να επιβληθεί στην περιφέρεια, τοπικοί παράγοντες -συνήθως Μουσουλμάνοι, αλλά και ορισμένοι Χριστιανοί- απέκτησαν μεγάλη δύναμη μέσω της γαιοκτησίας και της ενοικίασης των φόρων. Μάλιστα ορισμένοι αγιάνηδες απέκτησαν τόσο μεγάλη οικονομική, πολιτική και στρατιωτική δύναμη, που έλεγχαν ακόμη και τους διοικητές των εγιαλετιών.